**அகநானூறு**

அகநானூறு அகப்பொருளை உணர்த்தும் 400 செய்யுட்களைக் கொண்டது. கடவுள் வாழ்த்தாக ஒரு பாடலைச் சேர்த்து மொத்தம் 401 செய்யுட்களைக் கொண்ட தொகை நூலே அகநானூறு.

இந்நூலின் மூலம் பண்டைக் காலத்தில் வாழ்ந்த தமிழ்நாட்டு மக்களின் நாகரிகத்தையும், மணமுறையையும், அரசர் பெருமையையும் அறிந்து கொள்ள முடிகிறது. நகரம், நாடு, ஊர், மலை, ஆறு, காடு, கடல், ஆகியவற்றைப் பற்றி இந்நூலின் மூலம் தெரிந்து கொள்ளலாம். இந்நூலைத் தொகுத்தவர் மதுரை உப்பூரிகுடி கிழார் மகனார் உருத்திர சன்மர். தொகுப்பித்தவர் பாண்டியன் உக்கிரப் பெருவழுதி. 13 அடி முதல் 31 அடிவரை செய்யுட்களைக் கொண்டது. 145 புலவர்களால் பாடப்பட்ட நூல். 1 முதல் 120 பாடல்கள் களிற்றியானை நிரையாகவும், 121 முதல் 300 வரை மணிமிடை பவளமாகவும், 301 முதல் 400 பாடல்கள் வரை நித்திலக் கோவையாகவும் பிரிக்கப்பட்டுள்ளது. பழந்தமிழரின் அகவொழுக்க நினைவுகளோடு மட்டுமே அமையாமல், அவர்களது பெருமையும், மறமும், ஒழுக்கமும், வளமையும், பண்பும் மற்றும் பற்பல வாழ்வியல் நெறிச் செப்பங்களும் இந்நூலுள் பொதிந்து கிடக்கின்றன.

ஒற்றை எண்ணாக வருபவை (1,3,5,7,…..) பாலைப் பாடல்கள். நான்கு எனும் எண்ணைப் பெறுபவை (4,14,24,…..) முல்லைத் திணைப் பாடல்கள். (6,16,26,…..) என்று ஆறு எனும் எண்ணைப் பெறுபவை மருதத்திணைப் பாடல்கள்.

10, 20, 30,…. எனும் வரிசையில் இறுதியில் பூஜ்ஜியம் பெற்று வருபவை நெய்தல் திணைப்பாடல்கள். (2,8,….) எனும் எண்ணை இறுதியில் கொண்டு வருபவை (2,8,12,18,22,28,…) குறிஞ்சித் திணைப்பாடல்கள்.

1920-இல் இந்நூலை வே.இராசகோபால ஐயங்கார் பதிப்பித்தார். பிற்காலத்தில் ந.மு.வேங்கடசாமி நாட்டார், கவியரசு ரா. வேங்கடாசலம் பிள்ளை அவர்களோடு இணைந்து நூல் முழுவதற்கும் உரை யாத்துள்ளார்.

**105. முகைதலை சிறந்த வேனில்**

பாடியவர் : தாயங்கண்ணனார்

திணை : பாலை

துறை : மகட்போக்கிய தாய் சொல்லியது

**துறை விளக்கம்**

செல்வத்துடன் வளர்ந்த தன் மகள், தங்களையெல்லாம் வெறுத்துத் தன் காதலனுடன் உடன்போக்கிலே சென்று விட்டதை அறிந்து, அவளைப் பெற்றெடுத்த தாய் புலம்புவது.

**பாடற்சிறப்பு**

தமிழகத்தினை ஆண்ட நெடுஞ்செழியன், தித்தன், கரிகாலன், ஆய், எயினன் போன்ற மன்னர்களைப் பற்றிய வரலாற்றுப் பெட்டமாக அகநானூறு திகழ்கிறது. அவர்களுள் “எழினி” என்ற மன்னனைப் பற்றிய குறிப்புகளை இப்பாடல் எடுத்தியம்புகிறது.

எழினி முதுகுன்றப் பகுதியை ஆண்ட குறுநில மன்னன்.

**தாயங்கண்ணனார்**

சோழ நாட்டிலுள்ள எருக்காட்டூர்த் தாயங்கண்ணனார் என்பவர் இவரே. எருக்காட்டூர் தஞ்சை மாவட்டத்து நன்னிலம் தாலுகாவில் உள்ளது.

நற்றிணையுள் 1

குறுந்தொகையுள் 1

அகத்தில் 7

புறத்தில் 1

ஆகப் பத்துப்பாடல்கள் இவர் பாடியவையாகக் கிடைத்திருக்கின்றன.

**அகல்நிறை மலர்ந்த அரும்புமுதிர் வேங்கை**

**ஒள் இலைத் தொடலை தைஇ, மெல்லென**

**நல்வரை நாடன் தற்பா ராட்ட**

**யாங்குவல் லுநள்கொல் தானே –தேம்பெய்து**

**மணிசெய் மண்டைத் தீம்பால் ஏந்தி,**

**ஈனாத் தாயர் மடுப்பவும் உண்ணாள்,**

**நிழற்கயத் தன்ன நீணகர் வரைப்பின்**

**எம்முடைச் செல்வமும் உள்ளாள், பொய்ம்மருண்டு**

**பந்துபுடைப் பன்ன பாணிப் பல்லடிச்**

**சிலபரிக் குதிரை, பல்வேல் எழினி**

**கெடல் அருந் துப்பின் விடுதொழில் முடிமார்,**

**கனைஎரி நடந்த கல்காய் கானத்து**

**வினைவல் அம்பின் விழுத்தொடை மறவர்**

**தேம்பிழி நறுங்கள் மகிழின், முனைகடந்து**

**வீங்குமென் சுரைய ஏற்றினம் தரூஉம்**

**முகைதலை திறந்த வேனிற்**

**பகைதலை மணந்த பல் அதர்ச் செலவே?**

மணிகள் இழைத்துச் செய்த பொற்கலத்திலே, இனிய பாலோடு தேனும் கலந்து ஏந்தியவராகச் செவிலித் தாயர் ஊட்டவும் உண்ணாது, அடம்பிடித்தவள் என் மகள். நிழலினிடத்தேயுள்ள குளத்தைப் போலக் குளிர்ச்சி பொருந்திய நெடிய மாளிகையிடத்தேயுள்ள, எமது பெருஞ்செல்வத்தையும் இப்போது கருதாதவளாயினாள்.

அகன்ற பாறையிடத்தே, அரும்பு முதிர்ந்து மலர்ந்த வேங்கையின், ஒள்ளிய இலை விராவிய மாலையினை அணிந்து மெல்லென, நல்ல மலைநாடனாகிய தலைவன் தன்னைப் பாராட்டி வர, அவன் சொல்லிய பொய்மைகளினாலே, உள்ளமும் மயங்கினாள்.

பந்தின் புடைப்பைப் போன்ற தாளத்துடன் கூடிய பல அடியீட்டினையும், சிலவகைச் செலவினையுடைய குதிரைகளையும், பல வேற்படையினரையும் உடைய கெடுதலில்லாத வலிமை பொருந்தியவன் எழினி என்பவன். அவன் ஏவிவிட்ட தொழிலை முடிப்பதற்காக, கற்கள் எரிந்தாற் போன்று பரந்துபட்டு கிடக்கும் பாறைகள் நிரம்பிய கொதிக்கும் கானத்திலே, போர்த்திறம் வாய்ந்த அம்பினைக் குறிதப்பாது தொடுத்தலையுடைய மறவர்கள், பிழிந்த தேனாற் சமைத்த நறிய கள்ளினை உண்டு, அம் மகிழ்ச்சியினால் பகைவரின் போர் முறைகளை எளிதாக வென்று, பருத்த மெல்லிய மடியினையுடையவும், ஏறுகளோடு கூடியவுமாகிய ஆணினத்தைக் கவர்ந்து வரும் பகைவருடன் பொருதல் அமைந்த, பலபடக் கிடைக்கும் நெறிகளிலே, மலை முழைஞ்சுகளும் வெடித்துப் போவதற்கேதுவாகிய வேனிற் காலத்தே அவள் செல்லவும் துணிந்து விட்டாளே அவ்விடத்தைக் கடந்து செல்வதற்கும், அவள் எங்ஙனம் வல்லவள் ஆவாளோ? என்று தாய் புலம்புகிறாள்.

**சொற்பொருள்**

1. அகலறை - பாறையிடுக்குகள்

2. அரும்பு முதிர் வேங்கை - மலர்ந்த வேங்கை

3. தொடலை - தழையுடை

4. ஈனாத் தாயர் - செவிலித்தாயர்

5. பந்து புடைப்பன்ன பாணி - பந்துகளை அடிக்கும்போது அவை

துள்ளி துள்ளிச் செல்வது போன்ற பாணி

6. துப்பு - வலிமை

7. கல்காய் - கல்லும் காயும்

8. சுரை - பால்மடி